Mariagerfjord Kommune har modtaget et hav af kritik imod det måske kommende højhus, der skal ligge på Klochhus-grunden. Selv vil den kommende bygherre Bent Dahl ikke pille ved højden, da han mener, det er det rigtige.

Indkigsgener, skygge og generelt højden på de 15 etager er bare nogle af de argumenter, flere borgere i Hobro har imod opførelsen af Hobros første højhus, der efter planen skal ligge på den gamle Klochhus-grund. Maragerfjord Kommune har modtaget over 130 underskrifter fra forskellige borgere, flere indsigelser fra naboer omkring Klochhuset og enkeltstående indsigelser fra borgere generelt. Alle sammen er de imod projektet. Allerede før kommunen gik ind i sagen, blev højhuset lystigt diskuteret på de sociale medier. Derefter indkaldte de til et borgermøde i DS Arena 3. november, hvor mere end 200 interesserede mødte op for at høre om planerne. Fra TV2 Nords aktindsigt i indsigelserne er her en brøkdel af udtalelserne: ”Det er ”helt hen i vejret” at tillade byggeri i 15 etager. Det vil skæmme byen.” ”Vi har alle købt vores grunde som værende udsigtsgrunde med udsigt over Mariager Fjord, med kommunen som sælger. Med de nuværende planer vil der gøres et mærkbart indhug i denne udsigt.” ”Et byggeri, der dominerer og rækker så væsentligt op som 15 etager, vil medføre væsentlige forringelser for byggeriet Jernbanegade 12 og dets beboere.” ”Vi kan ikke forstå, hvorfor der skal rejses en skyskraber i den her ende af byen. Alt andet byggeri er jo i fire etager her i området.” Bygherre forventer modstand Selv tager den måske kommende bygherre Bent Dahl kritikken med ophøjet ro. For det kommer ikke som nogen overraskelse. - Jeg har forventet massiv modstand, men efter borgermødet, hvor flest modstandere var mødt op, så giver jeg det en ekstra tanke, siger Bent Dahl, der selv bor på Jernbanegade og ejer virksomheden BD Consult. Selv deltog han ikke meget i borgermødet ud over en kort præsentation. Dog ville han gerne svare på, hvorfor han selv var modstander af et højhus på Jernbanegade tilbage i 2019. Noget, som især gav anledning til kritik blandt de fremmødte og i bemærkningerne sendt til kommunen. For en del af kritikken går på, hvordan Bent Dahl nu selv kan stå for et byggeri i 15 etager, når han samlede underskrifter imod et højt hus på modsatte side. Det er dobbeltmoralsk, lyder det fra flere. - Jeg kommer med en uforbeholden undskyldning og lægger mig fladt ned. Jeg var på daværende tidspunkt bange for de samme ting såsom indkig, men jeg må erkende, at det overhovedet ikke generer mig, sådan som det blev, og det er ovenikøbet et rigtig flot byggeri, siger Bent Dahl og forklarer, at det heller ikke er et drømmescenariet at bygge 15 etager. - Det er det, der kan lade sig gøre på en 1200 kvadratmeter stor grund. Vi er pressede på plads, og det her skal også økonomisk give mening, og det kompenserer kun, hvis vi går op i højden, siger Bent Dahl. 32 er skrevet op til lejlighed Han tror derfor på, at hvis han kan ændre mening, så kan de kritiske borgere i Hobro også. - Min holdning er ikke ændret. Jeg er stadig overbevist om, at det er en god plan. Og jeg er også overbevist om, at modstanderne vil være positive, når de ser det og vænner sig til det, siger Bent Dahl, der har arbejdet på at besvare alle indsigelserne, der er kommet ind til kommunen. Han havde frist for at kommentere dem mandag morgen. - Vi har bearbejdet hver og en og er nu kommet med vores svar og kommentarer på den bedst mulige objektive måde, hvor jeg mener, vi har fået afdækket alle spørgsmål, siger Bent Dahl. Debatten om højhuset har kørt lystigt på de sociale medier, men ifølge Bent Dahl har han mødt postive tilkendegivelser - dog mere diskret. - Mange har fortalt mig, hvor positive de er, men mange har ikke lyst til at sige deres mening offentligt i debatten, siger han og fortæller, at der på nuværende tidspunkt er 32, der er skrevet op til en af lejlighederne i højhuset allerede - hvis det altså bliver til noget. Har ikke købt grunden endnu For han pointerer, at han ikke køber Klochhus-grunden og bygger noget nyt for enhver pris. - Jeg skal ikke partout bygge højhuset. Jeg står i den situation, at jeg bare kan ”sige farvel” og så står den nuværende ejer med huset. Jeg har andre ting at bruge mine penge på, siger Bent Dahl. Men han håber stadig på, at det lykkes. - Jeg har muligheden, og jeg brænder for det her projekt. Men på et eller andet tidspunkt, hvis problemerne tordner sig op, så kan det være, jeg vil sætte mine penge i noget mere rentabelt, og så har jeg tabt nogle penge, men det tager jeg med oprejst pande, siger han. Afgørelse i januar Næste skridt for højhusplanerne er et teknik- og miljøudvalgsmøde i januar, hvor udvalget skal tage stilling til, om lokalplanen for højhuset skal sendes i høring - og om planerne skal videre til byrådet. - Det er et flot hus, og hvis der er politisk flertal, så skal vi prøve det her af. Er der ikke, jamen så var det det, men én ting er sikkert, og det er, at vi kun tager de saglige argumenter med i vurderingen, siger udvalgsformand Jørgen Hammer Sørensen (DF). Ifølge Jørgen Hammer Sørensen har debatten nemlig været præget af uholdbare argumenter. - Hvem der førhen var imod hvilke byggerier og lignende, det lytter vi sjældent til, siger han. Bent Dahl regner da også med, at Teknik- og Miljøudvalget vil sende planen om højhuset videre til byrådet. - Så får vi det afprøvet, og så ved jeg også bedre selv, hvor jeg står, siger han.